|  |  |
| --- | --- |
| Statsråd Marte Mjøs Persen |  |
| Arbeids- og inkluderingsdepartementet |  |
| [postmottak@aid.dep.no](mailto:postmottak@aid.dep.no) |  |
|  | B22-GC Krav til SB 2024 |
|  | Saksbehandler: Grete Crowo |
|  |  |
|  | Oslo 21. desember 2022 |

**FFOs krav til statsbudsjettet 2024**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 350 000 medlemmer. FFO jobber for full samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. I november sendte vi over våre hovedkrav til regjeringen for statsbudsjettet for 2024:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2024 på Arbeids- og inkluderingsdepartementets område:**

* *FFO ber om at uføretrygdens minsteytelser øker – inkludert minsteytelse for unge uføre.*
* *FFO ber om økte ressurser til Navs oppfølgingsarbeid av arbeidssøkere med behov for bistand, samt mer midler og kunnskap om hjelpemidler og tilrettelegging i ordinært arbeidsliv.*
* *FFO ber om at det legges inn bevilgninger til en Nav-ombudsordning.*
* *FFO ber regjeringen sikre at personer over 26 år får tilgang til nødvendige aktivitetshjelpemidler ved å oppheve aldersgrensen.*
* *FFO ber regjeringen sikre at døve, hørselshemmede og døvblinde får sikret sitt behov for tolk ved å øke bevilgningen.*

**Flere uføretrygdede lever i fattigdom – minsteytelsene bør heves**

Det er positivt at regjeringspartiene og SV i budsjettforliket for 2023 ble enige om at uføre på minsteytelser får en ekstra utbetaling på 3000 kroner i 2023. Samtidig er det mye som tilsier at uføretrygdens minsteytelser bør heves på permanent basis, og at dette bør inkludere

minsteytelsen for unge uføre.

Uføre henger etter i den generelle inntektsutviklingen i samfunnet. En undersøkelse fra SSB (oktober 2022) viser at flere uføretrygdede faller under lavinntektsgrensen, eller fattigdomsgrensen.

Omtrent en av fire personer som bor i en husholdning der hovedinntektstakeren er uføretrygdet, har inntekt under lavinntektsgrensen. Det tilsvarer 77 800 personer. Dette er en klar økning fra 2017, da andelen var 20 prosent, eller en av fem. Siden 2012 har inntektene til denne gruppen vokst saktere enn i befolkningen totalt. SSB fant at denne utviklingen har sammenheng med høye boutgifter og mangel på materielle og sosiale goder.

Etter 2020 har vi fått dyrtid i Norge. Uføre er dermed både rammet av den negative inntektsutviklingen fra 2012, og økte levekostnader på grunn av kraftig og hurtig prisstigning. I SIFO’s rapport fra september 2022 «Dyrtid under oppseiling II» kartlegges en svært alvorlig økonomisk situasjon blant annet hos uføretrygdede. Analysene i rapporten viser at de som lever på en 100 prosent uføretrygd ligger lavt på trygghetsindeksen og er blant de gruppene som velferdsstaten anbefales å særlig fokusere på. Uføre inngår også i gruppen som på grunn av sykdom eller funksjonshemming i husholdet har høyere løpende utgifter til mat, strøm og drivstoff.

FFO mener bostøtteregelverket må endres slik at flere uføre får bostøtte. SSB peker på nedgang i bostøtten som en av årsakene til at flere har fått lavere inntekt og havnet i lavinntektsgruppen. Det er viktig å samordne minsteytelsene med bostøtteregelverket, slik at øke minstesatser ikke medfører avkortning i bostøtten for de som i dag kvalifiserer til bostøtte. Samtidig må det fortsatt være en mulighet å få bostøtte for uføre som selv med en høyere minsteytelse fortsatt vil ha store bokostnader. Vi mener det ikke må være noe enten eller, da både økte minsteytelser og bostøtte vil bety mye for å hindre at uføre må leve i vedvarende fattigdom.

*FFO ber om at uføretrygdens minsteytelser øker, inkludert minsteytelse for unge uføre, og at unge uføre får tilgang til bostøtte.*

**Et inkluderende, likestilt og ikke-diskriminerende arbeidsliv**

*Arbeidssøkere med oppfølgings- og bistandsbehov fra Nav*

I statsbudsjettet for 2023 igangsettes en aktivitetsreform for nye mottakere av arbeidsavklaringspenger og uføretrygd, ny ungdomsgaranti og innsatsen for sikre en bedre samordning av tjenestene i helsesektoren, Nav og utdanningssystemet. Det er svært viktig at unge gis en helhetlig oppfølging tilpasset den enkelte. For å få til disse satsningene må Nav styrkes, slik at blant annet hver Nav-veileder får færre brukere å følge opp.

Mange unge med varige funksjonsnedsettelser og kronisk sykdom inngår i målgruppen for disse innsatsene. Mange av våre unge medlemmer er avhengig av gode arbeidsrettede løp hvor helse og arbeid er i tett samhandling. For å oppnå at flere kommer i arbeid – helt eller deltid må flere unge med funksjonsnedsettelse få mulighet til opplæring- og utdanning med bistand fra Nav. En del av dette er at flere personer med utviklingshemming må være sikret en rett til å få vurdert

mulighetene sine av Nav for å komme i arbeid. Det bør derfor bevilges mer til Nav slik at hele etaten har nok ressurser til å utvide og styrke oppfølgingsarbeidet knyttet til arbeidssøkerne med oppfølgings- og bistandsbehov.

*Arbeidssøkere med varig tilretteleggingsbehov*

Blant FFOs medlemmer er arbeidssøkere med varig tilretteleggingsbehov både personer som kan jobbe i en 100 prosent stilling med tilrettelegging og personer med delvis nedsatt arbeidsevne. Det er svært viktig at bistand til riktig bruk av hjelpemidler og tilrettelegging følger begge grupper, og at arbeidsgivere følges opp. Vi vil minne om at utviklingshemmede kan være aktuelle for ordinært arbeid med god tilrettelegging, utover de som jobber i VTA eller VTA-O.

Undersøkelsen blant bedrifter i FFOs rapport om arbeid [*Flytt deg, jeg har en jobb å gjøre*](https://ffo.no/organisasjonen/kampanjer/flytt-deg-holdningskampanje-om-diskriminering-i-arbeidslivet/flytt-deg-jeg-har-en-jobb-a-gjore-/)*!* viser at drøyt halvparten av bedriftene i undersøkelsen (53,2 prosent) vet hvor de kan innhente informasjon eller få hjelp til tilrettelegging på arbeidsplassen.

Det er langt færre som er kjent med hvilke tilretteleggingsbehov det gis økonomisk støtte til. Totalt svarer 22,8 prosent av respondentene at de vet hvilke tilretteleggingsbehov det gis økonomisk støtte til. Det bør derfor satses på bedre bruk av hjelpemidler og tilrettelegging i ordinært arbeidsliv.

FFO har støttet regjeringens forslag om å innføre personlige tilretteleggings- og oppfølgingsavtaler ved oppstart av arbeidsmarkedstiltak i ordinære virksomheter og forslag om endring av § 11-2 Inkluderingstilskudd i forskrift om arbeidsmarkedstiltak. Det må sørges for at slike avtaler brukes i praksis, og at ordinære arbeidssøkere som ikke er i et arbeidsmarkedstiltak kan få mulighet til en type garanti for tilrettelegging i jobbsøkingsprosessen. Vi mener også at inkluderingstilskuddet kan styrkes ytterligere, samt at det må bli en mer fleksibel bruk av tilskuddet.

Sysselsettingsutvalget uttalte at bedre bruk av hjelpemidler og tilrettelegging krever større grad av samarbeid mellom relevante aktører og bedre kunnskap om ordningene både i Nav-systemet og på arbeidsplassen. For eksempel påpeker Døveforbundet at manglende kunnskap om ulike tilretteleggingsmuligheter, som tegnspråktolk, skrivetolk, høreapparat, tale-til-tekst-programmer og flere, er en av årsakene til lav sysselsetting av døve personer. Vi ber derfor om økte bevilgninger til hjelpemidler og tilrettelegging i ordinært arbeidsliv, og herunder at det fremskaffes mer kunnskap om feltet.

*FFO ber om økte ressurser til Navs oppfølgingsarbeid av arbeidssøkere med behov for bistand, samt mer midler og kunnskap om hjelpemidler og tilrettelegging i ordinært arbeidsliv.*

**Nav-ombud**

Vi viser til vedtak 930, som ble enstemmig vedtatt av Stortinget 18. mai 2021:

*«Stortinget ber regjeringen om snarest mulig å opprette et eget, selvstendig Nav-ombud og avklare en mulig samlokalisering med et av de andre ombudene for å dra nytte av felles faglige og administrative ressurser.»*

Videre viser vi til Prop. 1 S (2022 –2023) om Nav-ombud, og oppfølging av vedtak 930.

*«Utvalget som skal foreta en helhetlig gjennomgang av klage- og ankesystemet i Arbeids- og velferdsetaten (Nav) og Trygderetten, skal etter planen levere sin utredning innen 31. mars 2023. Spørsmålet om innretning og organisering av et Nav-ombud vil naturlig måtte vurderes i sammenheng med oppfølgingen av dette utvalgets anbefalinger om hvordan brukernes rettssikkerhet mv. sikres på en best mulig måte. Regjeringen vil komme tilbake til Stortinget på et senere tidspunkt.»*

FFO er engasjert i etableringen av en Nav-ombudsordning, og vi opplever at denne saken tar urimelig lang tid å utrede og gjennomføre. Stortinget uttrykker også utålmodighet med fremdriften i denne saken. Fremskrittspartiet uttrykte dette senest gjennom sitt mindretallsforslag i forbindelse med behandling av statsbudsjettet for 2023 (Innst. 15 S (2022–2023)):

*«Stortinget ber regjeringen, senest i revidert nasjonalbudsjettet for 2023, komme tilbake til Stortinget med et forslag om å starte etableringen av Nav-ombudet.»*

Det er opprettet et eget Nav-ombud i Agder, som er betalt av Agder fylkeskommune. Stillingen er helt uavhengig av Nav. Det er nyttig med regionale erfaringer knyttet til en ombudsordning, men det er svært viktig at staten kommer på banen og etablerer en ordning som kan være modell for hvordan en organiserer et slikt ombud, samt hva mandatet til et Nav-ombud bør være. FFO mener i utgangspunktet at en slik ombudsordning vil fungere best om den etableres som en ordning med Nav-ombud lik den som eksisterer i helsesektoren, etter modell av pasientombudene.

*FFO ber om at det legges inn bevilgninger til en Nav-ombudsordning.*

**Hjelpemiddelområdet**

*Aktivitetshjelpemidler for personer over 26 år, AKT 26*

FFO har i flere år jobbet for å forbedre ordningen med aktivitetshjelpemidler for personer over 26 år, AKT 26. Aktivitetshjelpemidler er hjelpemidler som er spesielt utviklet for at personer med nedsatt funksjonsevne skal kunne delta i fysisk aktivitet, og ha et aktivt liv sammen med andre. Oslo Economics har på oppdrag fra daværende Arbeids- og sosialdepartementet evaluert ordningen og konkludert med at den har stor nytteverdi. Ordningen har positiv innvirkning på brukernes livskvalitet og helse, og fremmer på denne måten folkehelse og likestilling.[[1]](#footnote-2)

Utfordringen med ordningen med AKT 26 er per i dag for det første finansieringen, at den er rammestyrt og at rammen brukes opp de første månedene av året. For det andre er det en utfordring at personer som ikke har egeninnsats å bidra med fort faller utenfor ordningen. Dette mener vi er svært uheldig. For eksempel har vi sett flere saker hvor personer som ikke kan bidra aktivt selv ikke får sitski eller rullestolsykkel og dermed fratas muligheten for delta på aktiviteter de liker. Vi vet også at Nav selv mener ordningen er tungvint å administrere. En lik ordning for alle, uavhengig av alder, vil forenkle arbeidet også for Nav sin del.

*FFO ber regjeringen sikre at personer over 26 år får tilgang til nødvendige aktivitetshjelpemidler ved å oppheve aldersgrensen.*

*Tolkeområdet*

Tolkeområdet ble styrket i budsjettet for 2023, noe som er svært positivt. Men det er behov for ytterligere styrking for at døve, hørselshemmede og døvblinde skal få dekket sitt behov for tolk også på arrangementer utenfor ordinær arbeidstid, samt på korte oppdrag på kveld. Dette er oppdrag det har vært spesielt vanskelig å få dekket. FN-komiteen for CRPD anbefalte Norge å sørge for tilstrekkelige menneskelige og økonomiske ressurser til at mennesker med hørselshemminger får tolketjenester når de trenger det, også utenom kontortid.

På bakgrunn av dette ber FFO om en styrking av tolkeområdet slik at det kan ansattes flere fast ansatte tolker.

Anmodning om møte

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2024.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/ Kultur- og likestillingsminister Anette Trettebergstuen.

1. Aktivitetshjelpemidler til personer med fysisk funksjonsnedsettelse. Evaluering av stønadsordning for personer over 26 år, på oppdrag for Arbeids- og sosialdepartementet 26. juni 2020. [↑](#footnote-ref-2)